遊西臺院暑雪軒觀石鏡
作者：喻汝礪
朝代：宋

paragraphs: 城中苦伊欎，兹軒獨髙鶱。
連甍動參差，錯畦横阡眠。
雪嶠正孤峙，若與我周旋。
遠翠浮蕩瀁，輕鷗下聮軒。
密竹罥幽逕，新蒲澹清漣。
初遊愜餘懷，既久幽念攅。
慨彼泉下人，灼灼夸令顔。
忽然墜榛莽，窈窕不可援。
一鏡空復情，况乃塊石頑。
哀哉彼愚子，婉孌情所牽。
差勝茂陵公，更訹方士言。